પુરુષ કેદીઓ બ્રિનલિટ્ઝમાં આવ્યા તે દિવસે જ ઓસ્કરે તેમને વાત કરેલી કે સ્ત્રી કેદીઓ પણ થોડા સમયમાં ચોક્કસ પહોંચી આવી જશે! ઓસ્કરનું માનવું હતું, કે પુરુષ કેદીઓને આવવામાં જેટલી વાર લાગી તેટલી વાર સ્ત્રી કેદીઓને નહીં લાગે! જો કે સ્ત્રીઓની મુસાફરી પુરુષો કરતા થોદી જુદી રહેવાની હતી. પ્લાઝોવથી નીકળીને થોડા જ અંતરે તેમની ટ્રેઇન પ્લાઝોવની બીજી સેંકડો સ્ત્રી કેદીઓની સાથે ઓસ્વિટ્ઝ-બર્કેન્યુના દરવાજામાં પ્રવેશીને અટકી ગઈ હતી! ડબ્બાના દરવાજા ખૂલ્યા એટલે સ્ત્રીઓએ જોયું તો છાવણીને બે ભાગમાં વહેંચી દેતા એક વિશાળ મેદાનમાં તેઓ આવી પહોંચ્યાં હતાં, અને એસએસના અનુભવી સ્ત્રી-પુરુષો શાંતિથી વાતો કરતા-કરતા કેદી સ્ત્રીઓને અલગ પાડી રહ્યા હતા. એક બિહામણી અલિપ્તતા સાથે બધી સ્ત્રીઓને અલગ પાડવાનું કામ ચાલી રહ્યું હતું. ચાલવામાં ધીમી પડતી સ્ત્રીઓને ચાબુક વડે ફટકારવામાં આવતી હતી, પરંતુ તેમના ચાબુકના ફટકામાં કોઈ અંગત અદાવત દેખાતી ન હતી. બધું જ જાણે સંખ્યા પૂરી કરવાના ભાગ રૂપે કરવામાં આવી રહ્યું હતું. બર્નેક્યુની રેલવેલાઈનના એસએસના વિભાગ માટે બધું જ કામ જાણે ફરજના ભાગરૂપ કંટાળાવશ કરવામાં આવતું હતું! એક-એક વ્યક્તિની અંગત આજીજી, એક-એકની કહાણી તેમણે સાંભળી લીધી હતી. કોણ શું કરવાનું છે એ પણ તેઓ જાણી ચૂક્યા હતા.